Supuyeene,
khukusanyeya mahaakhimu a tiini,
attunkhulu a tiini,
anamanozela a kano na mashawuriiya ooshi,
khunfuka Yinsa khunthuula khumwinkha Pilaatu.
Pilaatu khumuuzela yoori:
“Weeyo o mfwalume wa mayaahuuti?”
Ye khujipu yoori:
“Weeyo ti onlupaaye.”
Mahaakhimu a tiini aari onlokoveza vitthu zawaatta Yinsa.
Pilaatu khurutela omuuzela theenya yoori:
“Weeyo khunjipu?
Nkoona vitthu kavi anuulokovezaaye.”
Ila Yinsa khuhijipu hatha etthu,
Pilaatu khwiiya wooshanka.
Yinsa ahukhumweliwa ofwa
Yaari zowera yaya,
wakathi wa Njampo la Paashikowa,
Pilaatu onfukulela napherezu mmote,
otule aari ovekiwaaye ti atthu.
Mwinyi mmote aniitthiwaaye Barapa aafukeliwe vamote na anamakhijili mwaasa wa omuula ntthu wakathi wa nzuuzu.
Khuntti ya atthu etile khuta na khunvekela Pilaatu yoori arette etile awaazoweziyeeyo owaarettela.
Aphano Pilaatu khuwoozela yoori “Mweeyo mwintakha yoori kinfukulele mfwalume wa mayaahuuti?”
Maana ye aari ojuwa saaneene yoori mahaakhimu a tiini anleviye Yinsa mwaasa wa nrima.
Ila mahaakhimu a tiini awaakhanyareliye atthu apale yoori anvekele Pilaatu onfukulela Barapa khwa otakha waya.
Pilaatu khuwoozela theenya yoori:
“Kinrettele niini mwinyi otu mweeyo mwinimwiitthaaye mfwalume wa mayaahuuti?”
Yo khunyakula araka:
“Akhomeliwe!”
Ila Pilaatu khuuzela yoori:
“Niini arettiyeeyo yootakhala?”
Ila yo khusala atepa onyakula araka:
“Akhomeliwe!”
Pilaatu eekesaka otuvelisa khuntti etile ya atthu,
khunfukulela Barapa na khuruma ojaphiwa Yinsa na khumwinkhelela olawa okhomeliwa.
Anajanka aninveyisa Yinsa
Anajanka khunthuula Yinsa,
khunlawana nlikokoro wa nyuupa khuulu ya nsatoro khukusanya khuntti khuluyeene ya anajanka.
Khunwalisa juupa yookhuttuwa,
khuvaasha khaara ya miiwa khunwalisa mmwishwa.
Khusala anchelisa araka:
“Wiiye haayi,
mfwalume wa mayaahuuti!”
Khusala ampiya veeshwa vawe na nthala na ontthemela,
akokhoraka na omwaaputu.
Okhomeliwa wa Yinsa
Paata ya onveyisa,
anajanka apale khunvula ajapi yookhuttuwa khunwalisa kuwo zawe.
Aphano khunsarulela vaje yoori alawe ankhomele.
Khukutthanana mwinyi mmote wa Sireene aari wiitthiwaaye Simawu,
papaawe Alishantere na Ruufu,
aari olankhaaye omashapa.
Khunkhanyarela othuula nsalapa wa Yinsa.
Yo khunthuula Yinsa khunlawana puuro eniitthiwaaye Kolokoota,
eriina maana a puuro ya likurakuza la eeshwa.
Khusala atakha omwinkha viinyu yoophakanyaniwa mafuttha oonukhela,
ila ye khuhinywi.
Aphano khunkhomela na khwaawanyana kuwo zawe khwa weekesa nasipu yoori ajuwe wakhula ntthu phantte ari weettelaaye osalana.
Aakhomeliwe saa ttatthu ya supu.
Pi etthiipo yaatikhiweeyo khwa olokoveziwa wawe yoori:
Mfwalume wa Mayaahuuti.
Vamote na ye aakhomeliwe manantarawu awiri,
mmote nkhono nlume,
nkina nkhono nkha,
na khurettikhana epile zawaatikhiwa zaalupiyeeyo yoori:
“Ye aatthanttiwe nkhama namatapanya.”
Apale aari oviraaye,
eetta onttukhana na osakhinya viishwa zaya araka:
“Haya,
weeyo ompwechaaye Nyuupa Yoosifwiwamo,
khwa siikhu ttatthu khujeka.
Wiishukhe vansalapa apho na ojuusuru omweenyewe!”
Khwa nanna etthiipo,
mahaakhimu a tiini na anamanozela a kano khusala alupa atthaaporu anveyisa yoori:
“Wawoosuru akina,
ila khunwahi ojuusuru omweenyewe.
Wiishukhe vansalapa apho O Al-Masiihu,
mfwalume wa Ezirayiilu,
wiishukhe yoori niwoone na nuukhupali.”
Apale aakhomeliweeyo,
na yo eetta onttukhana theenya.
Ofwa wa Yinsa
Yaapuwiye yiiza olumwenku wooshi,
waaza saa sitha mpakha saakhentta.
Payina ya saakhentta,
Yinsa khukhuwa na huula ya onyakula,
araka:
“Elooyi,
Elooyi,
Lama sabatani?”
Eto ena maana ya “Nluku aka,
Nluku aka,
mwaasa aya niini okanswaka?”
Wakathi atthu apale aari attaaphale asiiliyeevo mattakhuzi apale,
khulupa yoori:
“Mwinsiile,
oninkhuwela Aliyaasi!”
Mmote aari attaaphale khutthira khulawa khunaanisa shiponja na vinaakiri,
khupweha va muutthi na khumwinkha Yinsa yoori anywe na khuri:
“Mwinlikhe,
nimoone nkhama Aliyaasi onta anlazevo aphale vaya.”
Ila Yinsa khunyakula channu khwiittha phuumu.
Phazira ya Nnyupa Woosifwiwamo khuvaruwa khwaawanyeya phantte piiri,
waaza vatulu mpakha vathi.
Wakathi nttunkhulu wa anajanka aariiye omaasho wa Yinsa,
ooniyeevo nanna afwiyeeyo,
khuri:
“Wekhweele mwinyi otu aari Mwaana wa Nluku!”
Aakha akina aari oretta eettaka woona vitthu epile zaari orettikhanaaye ari peetiwene.
Khwa atthaapo aarivo Mariyamu Mataleena,
Mariyamu mamaawe Tiyaaku,
nsimaana wa Yuusufu,
na Salome.
Aakha aya apo amperekhiye Yinsa na omwaawuni wakathi ari Kalileya.
Owaalikha apo aya,
aarivo aakha akina awaatta aalawaniyeeyo Yeruzaleemu.
Ozikhiwa wa Yinsa
Njuwa leettelaka otupweela,
mwaasa wa wiiya siikhu ya otthenkeza Saapatu,
Yuusufu wa Arimateeya,
mwinyi wa fwayita na aari oretta phantte ya Mashawuriiya,
oto naye aari oweja ota wa ofwalume wa Nluku,
khulawa woominyalavo wa Pilaatu na khuveka mwiili wa Yinsa.
Pilaatu khwiiya wooshanka noosiila yoori Yinsa afwa.
Khunkhuwela namalokozela wa anajanka khumuuzela nkhama khweele Yinsa afwa.
Wakathi ooziweevo ti namalokozela wa anajanka,
khumwinkha mwiili wa Yinsa Yuusufu.
Aphano Yuusufu khuuzanya kuwo yoolakala yoopeepheya,
khwiishusha mwiili wa Yinsa vansalapa aphale,
khumputaputela va kuwo etile yoolakala na khunttha nkhapuri yaathipiweeyo vamwaako.
Nawiisha,
khutthaavo liwe liwululene vanlako vaya.
Mariyamu Mataleena na Mariyamu mamaawe Yuusufu,
aarettiye eettaka woona na khoona mwiili wa Yinsa vahali waatthiiweevo.
Paata ya ovira Saapatu,
Mariyamu Mataleena,
Salome na Mariyamu mamaawe Tiyaaku,
khuuzanya mafuttha oonukhela yoori eetthele mwiili wa Yinsa.
Siikhu ya mwanzo ya sumana supuyeene,
njuwa leettelaka otthamuwa,
aakha apale khulawa okhapuri.
Ntarikhi khusala oozelana yoori:
“Paani anttelaaye onilazelavo liwe lifukaniweeyo nlako wa khapuri?”
Maana liwe laya laari liwululene.
Ila noofiya okhule,
khoona liri loolaziwavo.
Aviriyeevo nkhapuri mphule,
khumoona shaapu awaliye kuwo zoolakala eekhaliye nkhono nlume,
na khwiiya awoova.
Khuwooza yoori:
“Mwihoove,
mweeyo mwinimweekesa Yinsa wa Nazareeti,
aakhomeliweeyo.
Ye asisimuwa!
Khaamo mphu,
moone puuro aattattikheliwevo.
Mwilawe mwawooze anakhiyoni awe na Pheeturu yoori:
‘Ye alokoza eettaka Kalileya.’
Ottuukho mweeyo mwinlawa mwamoone,
nkhama etthiipo awuuziyeenini.”